Israelsk spyware overvågede iPhones totalt med et klik

Den mest sofistikerede spyware, cybersikkerhedsfirmaet Lookout har set, har kunnet overvåge iPhones totalt. Apple har efter ti dages kamp nu formået at lukke de tre sikkerhedshuller, spywaren udnyttede.

Iphones har været i fare for at blive overvåget af det, som cybersikkerhedsfirmaet Lookout kalder for ’den mest sofistikerede spyware-pakke, vi har set’. Det skriver BBC, som også skriver, at spyware ifølge analytikere stammer fra et israelsk firma.

Apple har dog netop udgivet en iOS-opdatering, som beskytter telefoner mod spywaren.

Kræver kun et klik på et link

Ahmed Mansoor - en 46-årig menneskerettighedsaktivist og advokat fra De Forenede Arabiske Emirater - lugtede røg om morgenen den 10. august, da han modtog en SMS fra et ukendt nummer.

»Nye hemmeligheder om tortur i fængsler i Emiraterne,« stod der ifølge mediet Motherboard efterfulgt af et link.

Dagen efter fik han en ny SMS af samme type med et link. Havde Ahmed Mansoor trykket på et af de to links, ville spyware-pakken have installeret sig selv på hans iPhone og udnytte tre sikkerhedshuller til at overvåge … tæt på alt.

Ahmed Mansoor var mistænksom over for SMS'erne og gav dem videre til cybersikkerhedsfirmaet Citizen Lab, der i samarbejde med cybersikkerhedsfirmaet Lookout undersøgte sagen.

»En digital spion i lommen«

»Hvis Mansoors telefon blev inficeret, ville den blive til en digital spion i hans lomme, der er i stand til at tilgå iPhonens kamera og mikrofon for at spionere på aktivitet nær enheden, optage hans WhatsApp- og Viber-opkald, logge beskeder fra mobilens chat-apps og spore hans bevægelser,« siger Citizen Lab ifølge BBC.

Det har taget Apple ti dage, efter de blev advaret om spywaren, at kreere patches, der lukker de tre sikkerhedshuller.

Israelsk gruppe står bag

Selve spywaren mener Lookout og Citizen Labs analytikere stammer fra israelske NSO Group, som kalder spywaren for Pegasus.

Analytikerne beskriver NSO Group som en våbenhandler i cyberkrig. Firmaet selv betegner sig som et ’spøgelse i enheder’.

Ifølge The Wall Street Journal har NSO Group solgt sine produkter over hele verden – heriblandt til den mexicanske regering. Det er uvist, hvilke andre kunder firmaet har, men dets værdi skulle være på den gode side af 1 billion amerikanske dollars, skriver BBC.